Hvað er helst því til fyrirstöðu að nýta kjarnasamruna til tannburstunar ? Fyrirstaðan er ekki meiri en svo að þetta er þegar gert og hefur verið gert í mörg ár í talsvert stórum stíl . Þeir sem nota rafmagnstannbursta eru að sjálfsögðu að nýta sér þá orkulind sem nýtt er til að framleiða rafmagnið . Hér á Íslandi notum við að mestu leyti orku fallvatna til þess . Þessi orka verður til við það að vatn sem fellur til jarðar á hálendinu rennur síðan til sjávar . Þetta vatn kemur úr andrúmsloftinu , bæði þar sem það þéttist í ský og regndropa og einnig annars staðar . Það kemur inn í andrúmsloftið frá sjó og stöðuvötnum þar sem það gufar upp fyrir áhrif sólarljóssins . Einnig ræður sólarorkan mestu um það , þegar grannt er skoðað , að vatnið lyftist upp í háloftin . Hún veldur sem sé bæði uppgufuninni og lyftingunni og hefur þannig gefið vatninu orkuna sem það skilar aftur þegar það fellur til jarðar og rennur til sjávar . Orka sólarinnar verður til við kjarnasamruna . Í sólinni renna vetniskjarnar saman og mynda helín , sem hefur næstléttasta atómkjarnann . Um kjarnasamruna verður fjallað nánar í öðrum svörum á Vísindavefnum . En meginatriðið er það að orkan sem við notum hvenær sem við kveikjum á rafmagnstækjum á í raun og veru rætur að rekja til kjarnasamrunans í sólinni . Þetta á raunar líka við um flestar helstu orkulindir jarðar , aðrar en vatnsorkuna . Kol , olía og gas í jörðu eru til komin við ljóstillífun fyrir ævalöngu og eru þannig sólinni að þakka . Vindorkan væri harla lítil ef sólarinnar nyti ekki við og svo framvegis . Í rauninni má segja að þeir sem kjósa að bursta tennurnar með " handafli " séu líka að nota sér kjarnasamruna . Orkuna sem við notum í líkama okkar má sem sé líka rekja til sólarinnar þegar upp er staðið . Ef spyrjandi á sérstaklega við beislaðan kjarnasamruna af manna völdum er svarið frekar einfalt : Um leið og mönnum tekst að beisla samrunann til orkuframleiðslu verður slíkur samruni notaður til tannburstunar , því að varla munu menn fara að henda rafmagnstannburstunum sínum við þetta !